Ylläs- ja Pallastunturien hiljaisuus - Matkat - Ilta-Sanomat
Tunturien hiljaisuus
Pallas-Yllästunturin kansallispuistossa saa nauttia mahtavista maisemista ja täydellisestä rauhasta.
Julkaistu: 29.8.2011 11:31
Yövyn entisaikojen malliin, kuljen kylästä kylään, talosta taloon.
Selkä kastuu, otsasta tippuu hikipisara. Hengitän syvään auringon porottaessa yläpuolella. Kello ei ole edes yhdeksää aamulla. Aurinko ei ole aamulla noussut eikä yöllä laskenut.
Päiväreppu painaa hartioita jokaisella askeleella, jonka otan ylöspäin kohti korkeuksia, 807 metriä korkeaa Taivaskeroa.
Ei saa väsyttää, sillä taivalta on jäljellä 17 kilometriä tunturien ja kerojen kautta Pallaksen Vuontisjärven rannalle, missä auto odottaa.
Kolme kilometriä hitaasti ylös kestää 75 minuuttia taukoineen. Nyt on aika laskea reppu maahan ja kuunnella, haistella, tuntea ja katsoa.
Olen ylhäällä. Tuulikaan ei kerro olemassaolostaan, mikään ei liiku eikä lennä. Olen yksin jossain taivaan ja maisen elämän välissä. Kiveä, maata ja sinivalkoista taivasta.
Kuulen vain tasautuvan hengitykseni. Rauha laskeutuu sisääni - kunnes kärpänen lentää korvan juureen ja kapustarinta ilmoittaa olemassaolostaan vaimealla piipityksellä. En olekaan yksin.
On aika jatkaa matkaa. Rihmakuru, Nammalakuru ja Montellin maja lukee kartassa. Sinne!
Tänään on toinen vaelluspäiväni Pallas-Yllästunturin kansallispuistossa. Tämä on erilainen vaellus. Kuljen perinteisesti, entisaikojen malliin kylästä kylään, talosta taloon.
Iltaisin pääsen suihkuun, illallispöytään ja lakanoiden väliin kansallispuiston tuntumassa oleviin taloihin. Mikä parasta: tässä tutustuu paikallisiin ihmisiin, lappilaisiin matkailuyrittäjiin, joiden suvut ovat asuneet alueella toista sataa vuotta. Laskeudun paikalliseen kulttuuriin jokaisen vaelluspäivän jälkeen.
Päivät yksin hiljaisuudessa, illat sosiaalisesti yhdessä. Siihen Pallas-Yllästunturit sopivat erinomaisesti.
Tunturipuron vesi on raikasta ja puhdasta juotavaksi,
+ Mukaan käytetyt, hyvät
vaelluskengät, tuulen
pitävä puku.
+ Muista puukko, tulitikut,
kartta & kompassi.
+ Ei saa olla liikaa tavaraa,
+ Katso säätiedotus.
+ Hyvä peruskunto tarvitaan,
ei huippukuntoa.
+ Jos et osaa suunnistaa ja
lukea karttaa, ota opas